ຊາວອາເມຣິກັນ ຕຽມຊົມ ການແຂ່ງຂັນ Super Bowl ວັນອາທິດມື້ນີ້
ການ​ແຂ່ງ​ຂັນ​ປີ​ນີ້ ​ແມ່ນ​ຄັ້ງທີ 49 ​​ໂດຍມີ ທີມປ້ອງ​ກັນ​ແຊັມປີ​ກາຍ​ນີ້ Seattle Seahawks ປະທະກັບ ທີ​ມ New England Patriots ທີ່ໄດ້ຄອງຕຳແໜ່ງ​ແຊັມ ມາສາມ​ສະ​ໄໝ​.
ວັນອາທິດມື້ນີ້ ເທົ່າກັບເປັນວັນບຸນຢ່າງບໍ່ເປັນທາງການ ຢູ່ໃນ ສະຫະລັດ ຊຶ່ງຊາວອາເມຣິກັນຫຼາຍໆລ້ານຄົນ ຈະພາກັນເຕົ້າ ໂຮມຢູ່ໜ້າຈໍໂທລະພາບ ເພື່ອຊົມການແຂ່ງຂັນຊິງຊະນະເລີດ ປະຈຳປີ ຂອງສະຫະພັນກິລາຟຸດບອລແຫ່ງຊາດ ຫຼື Super Bowl ນັ້ນ ການແຂ່ງຂັນດັ່ງກ່າວ ແມ່ນເປັນເຫດການຖ່າຍທອດທາງ ໂທລະພາບ ທີ່ມີຄົນເບິ່ງຫຼາຍທີ່ສຸດ ໃນແຕ່ລະປີ ຢູ່ສະຫະລັດ ໂດຍມີອີກຫຼາຍລ້ານຄົນຮ່ວມຊົມ ຢູ່ໃນເຂດຕ່າງໆໃນທົ່ວໂລກ ການແຂ່ງຂັນຂອງປີນີ້ ແມ່ນຄັ້ງທີ 49 ໂດຍມີ ທີມປ້ອງກັນແຊັມປີກາຍນີ້ Seattle Seahawks ຈາກ ລັດ Washington ທາງຝັ່ງປາຊີຟິກ ປະຊັນກັບ ທີມ New England Patriots ແຊັມສາມສະໄໝ ຈາກລັດ Massachusetts ທາງຝັ່ງແອດແລນຕິກ ອີກຟາກນຶ່ງຂອງປະເທດ : ທີມ Patriots ກຳລັງທຳສະຖິຕິ ໃນການເຂົ້າແຂ່ງຂັນ Super Bowl ເປັນຄັ້ງທີ 8 ຄ່າປີ້ເຂົ້າຊົມການແຂ່ງຂັນຂອງທາງການ ແມ່ນ ລະຫວ່າງ 800 ຫາ 1,900 ດອນລ່າ ແຕ່ຫາກວ່າ ເກືອບວ່າບໍ່ສາມາດຈະຫາຊື້ໄດ້ໃນລາຄາດັ່ງກ່າວ ບັນດາບໍລິສັດນາຍໜ້າ ຈຳໜ່າຍປີ້ ໃນລາຄາຫຼາຍພັນດອນລ່າ ຕໍ່ປີ້ນຶ່ງ ໃນຊ່ວງເວລາບໍ່ເທົ່າໃດຊົ່ວໂມງ ກ່ອນໜ້າ ການແຂ່ງຂັນ ທີ່ຈະມີຂຶ້ນ ໃນເວລາ 23 ໂມງ 30 ແລງມື້ນີ້ ຕາມເວລາສາກົນ ຄືອີກປະມານ 11 ຊົ່ວໂມງຂ້າງໜ້າ ຊຶ່ງໃນເມືອງລາວ ແມ່ນກົງກັບ 6:30 ເຊົ້າວັນຈັນ